Brand woed al vier dae in Brandvlei(Foto: Verskaf) Branddienste spook om die brand wat vier dae gelede op ŉ ​​stuk grond langs die Villiersdorp-pad buite Worcester ontstaan ​​het, te bestry. Die brand het die middag uitgebreek en is deur ŉ sterk wind in verskeie rigtings aangeblaas. Die vrees is nou dat die brand na nabygeleë plase versprei. Volgens Jo-Ann Otto, woordvoerder van die Kaapse Wynland-distriksmunisipaliteit, skep die digte, uitheemse plantegroei – wat ŉ baie hoë brandstoflading het – die ideale toestande vir die brand om nog vinniger te versprei. Die brandlyn het oornag oor die pad naby die Kwaggaskloofdam gespring en in die rigting van ŉ paar huise wat tussen ŉ bloekomplantasie geleë is, gebrand. “Die spanne het vinnig daarin geslaag om die brand in bedwang te bring en geen verliese het plaasgevind nie,” sê Otto. (Foto: Verskaf) Die brandlyn nader aan die rivier en laagwaterbrug op die Eilandia-bergpas het heelwat probleme veroorsaak. “Die brand is uiters wyd en daar is nie ŉ punt waar die spanne toegang kan kry nie. Gedurende die nag het die spanne tegnieke gebruik wat slootgrawe en geleide terugbranding insluit om te verhoed dat die vuur oor die rivier spring waar daar talle plase is.” Die spanne sal Vrydagoggend deur nuwe spanne afgelos word, wat sal voortgaan om ŉ brandbaan te skep om die brandlyn terug te dryf. Daar is kommer dat die voorspelde warm, winderige weer wat vir Vrydag voorspel word, brandbestryding sal bemoeilik.